শোয়ার্জেনেগারের সেই ঘড়ি নিলামে, দাম উঠেছে ২ লাখ ৯৪ হাজার ডলার
ঘোষণা না দিয়ে দামি সুইস হাতঘড়ি নিয়ে আসার অভিযোগে হলিউড তারকা আর্নল্ড শোয়ার্জেনেগারকে সম্প্রতি মিউনিখের বিমানবন্দরে আটক করা হয়। সেই ঘড়ি এবার অস্ট্রিয়ায় আয়োজিত নিলামে ২ লাখ ৯৪ হাজার ডলারে (দুই লাখ ৭০ হাজার ইউরো) বিক্রি হয়েছে।
আজ রোববার এই তথ্য জানিয়েছে সিএনএন। শোয়ার্জেনেগার ক্লাইমেট ইনিশিয়েটিভ নামে জলবায়ু সংক্রান্ত দাতব্য সংস্থার উদ্যোগে এই নৈশভোজ ও নিলামের আয়োজন করা হয়।
শোয়ার্জেনেগার নিজেই দাতব্য সংস্থাটি পরিচালনা করেন। এই নৈশভোজ ও নিলাম থেকে মোট ১৩ লাখ ১০ হাজার ইউরো সংগৃহীত হয়। যুক্তরাষ্ট্রের জলবায়ু বিষয়ক প্রতিনিধি জন কেরি ও অন্যান্য জলবায়ু উদ্যোগ সংশ্লিষ্টরা এতে অংশ নেন।
নৈশভোজে শোয়ার্জেনেগার বলেন, 'দূষণের বিরুদ্ধে অব্যাহত সংগ্রামে আমি কিছু সাফল্য অর্জিত হতে দেখেছি। আমরা অনেকদূর এসেছি। আজ, এই সমস্যার সমাধানে অবদান রাখতে অনেকেই এখানে উপস্থিত হয়েছেন। যারা আমার সঙ্গে দূষণের বিরুদ্ধে সংগ্রামে যোগ দিয়েছেন, তাদের সবাইকে ধন্যবাদ জানাই।'
গত বুধবার লস অ্যাঞ্জেলস থেকে অস্ট্রিয়া যাওয়ার পথে মিউনিখ বিমানবন্দরে অবতরণ করেন শোয়ার্জেনেগার।
সেখানে বিলাসবহুল অদেমাখ পিগে ব্র্যান্ডের ঘড়িটির বিষয়ে শুল্ক বিভাগের কর্মকর্তাদের কাছে ঘোষণা না দেওয়ায় তার বিরুদ্ধে কর ফাঁকি দেওয়ার ফৌজদারি অপরাধে মামলা করা হবে বলে জানান মিউনিখের শুল্ক বিভাগের প্রেস কর্মকর্তা টমাস মেইস্টার।
'তিনি তার সঙ্গে থাকা একটি পণ্যের বিষয়ে ঘোষণা দেননি। এই পণ্যটি (ইউরোপে ব্যবহারের জন্য) ইউরোপীয় ইউনিয়নের বাইরে থেকে নিয়ে আসা হয়েছে। এবং এই (কর) প্রক্রিয়া সবার জন্য সমানভাবে প্রযোজ্য', যোগ করেন তিনি।
মেইস্টার আরও জানান, ক্যালিফোর্নিয়ার সাবেক গভর্নর শোয়ার্জেনেগারকে প্রায় তিন ঘণ্টা আটক রাখা হয়। এরপর তাকে মুক্তি দেওয়া হলে তিনি তার গন্তব্যের উদ্দেশে রওনা হন।
শোয়ার্জেনেগার ঘড়ির জন্য উপযুক্ত কর দিতে রাজি হন। কিন্তু কর্মকর্তারা এক ঘণ্টা চেষ্টা করেও ক্রেডিট কার্ড মেশিনের মাধ্যমে কর আদায় করতে পারেনি। এরপর তারা শোয়ার্জেনেগারকে একটি ব্যাংকে নিয়ে যান। সেখানে তাকে এটিএম থেকে স্থানীয় মুদ্রা তুলে কর পরিশোধ করতে বলেন কর্মকর্তা।
কিন্তু ব্যাংকটি ততক্ষণে বন্ধ হয়ে গেছে এবং সেই এটিএমের অর্থ উত্তোলনের সর্বোচ্চ সীমা কর পরিশোধের জন্য যথেষ্ট ছিল না।
পরবর্তীতে তিনি বিমানবন্দরে ফিরে আসার পর নতুন শিফটের এক কর্মকর্তা নতুন একটি ক্রেডিট কার্ড মেশিন নিয়ে আসেন। এই মেশিনটি ঠিকমত কাজ করার পর ছাড়া পান আর্নল্ড।

ঘোষণা না দিয়ে দামি সুইস হাতঘড়ি নিয়ে আসার অভিযোগে হলিউড তারকা আর্নল্ড শোয়ার্জেনেগারকে সম্প্রতি মিউনিখের বিমানবন্দরে আটক করা হয়। সেই ঘড়ি এবার অস্ট্রিয়ায় আয়োজিত নিলামে ২ লাখ ৯৪ হাজার ডলারে (দুই লাখ ৭০ হাজার ইউরো) বিক্রি হয়েছে।